Broj: 711-I-1801-M-320/22-02-21

Zagreb, 08. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka Aleksandre Jozić-Ileković i Tatijane Vučetić kao članova Povjerenstva, na temelju članka na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Zlatka Širca, zamjenika direktora Hrvatske agencije za civilno zrakoplovstvo** za davanjem mišljenja Povjerenstva, na 179. sjednici, održanoj 08. srpnja 2022.g., daje sljedeće

**MIŠLJENJE**

1. **Sukladno odredbi članka 9. ZSSI-a, Povjerenstvo upućuje obveznika Zlatka Širca zamjenika direktora Hrvatske agencije za civilno zrakoplovstvo da se, ako se nađe u takvoj situaciji, izuzme od svakog, pa i posrednog oblika** **donošenja odluka vezano za** **poslovni subjekt u kojem njegov** **član uže obitelji obavlja studentsku praksu, a nad kojim tijelo javne vlasti u kojem obveznik obnaša dužnost vrši nadzor, te da donošenje takvih odluka delegira na drugu osobu.**
2. **Upućuje se obveznik da članovima Upravnog** **vijeća** **Hrvatske agencije za civilno zrakoplovstvo deklarira činjenicu da član njegove uže obitelji obavlja studentsku praksu u poslovnom subjektu nad kojim tijelo javne vlastit u kojem obveznik obnaša dužnost vrši nadzor. O navedenom je obveznik dužan obavijestiti javnost putem službene internetske stranice Hrvatske agencije za civilno zrakoplovstvo.**

Obrazloženje

 U Povjerenstvu je 28. lipnja 2022. pod brojem 711-U-6366-M-320/22-01-5 zaprimljen zahtjev za mišljenjem obveznika Zlatka Širca, zamjenika direktora Hrvatske agencije za civilno zrakoplovstvo povodom kojeg se vodi predmet broj M-320/22.

Člankom 3. stavkom 1. podstavkom 45. ZSSI-a propisano je da su ravnatelji i zamjenici ravnatelja agencija kojima je osnivač Republika Hrvatska obveznici u smislu navedenog Zakona te je stoga obveznik Zlatko Širac, zamjenika direktora Hrvatske agencije za civilno zrakoplovstvo, kojoj je osnivač Republika Hrvatska, obvezan postupati sukladno odredbama ZSSI-a.

Člankom 8. stavkom 2. i stavkom 3. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a ili drugog zabranjenog ili propisanog ponašanja predviđenog tim zakonom zatražiti mišljenje Povjerenstva, koje je potom dužno na zahtjev obveznika dati obrazloženo mišljenje najkasnije u roku od 15 dana od dana primitka zahtjeva obveznika.

U zahtjevu, obveznik navodi da bi član njegove uže obitelji odradio studentsku praksu u poslovnom subjektu iz domene zračnog prijevoza, koji je certificiran od strane Hrvatske agencije za civilno zrakoplovstvo te se nalazi pod njenim nadzorom.

Obveznik traži mišljenje Povjerenstva je li opisana situacija dozvoljena u smislu ZSSI-a i pod kojim uvjetima, pri čemu napominje da bi sukladno procedurama Agencije bio isključen od donošenja odluka vezanih uz odnosni subjekt za vrijeme trajanja studentske prakse.

 Člankom 6. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana te ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 5. stavkom 1. točkom 6. ZSSI-a propisano je da su povezane osobe članovi obitelji obveznika, te ostale osobe koje se prema drugim osnovama i okolnostima mogu opravdano smatrati interesno povezanima s obveznikom.

Člankom 9. stavkom 1. ZSSI-a propisano je da je obveznik dužan, ukoliko se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako drugačije nije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Član uže obitelji obveznika Zlatka Širca u smislu odredbe članka 5. stavka 1. točke 6. ZSSI-a s njime je povezana osoba, pa obveznik ne može biti objektivan i nepristran kada bi povodom obnašanja dužnosti zamjenika direktora Hrvatske agencije za civilno zrakoplovstvo odlučivao o poslovnom subjektu u odnosu na koji ista Agencija ima nadzorne ovlasti, a u kojem bi subjektu povezana osoba obavljala studentsku praksu, kao što niti član uže obitelji ne može biti uskraćen u svojem pravu da kod istog obavlja studentsku praksu samo zbog okolnosti da je rodbinski povezan sa zamjenikom direktora.

Navedeno predstavlja za obveznika situaciju potencijalnog sukoba interesa kojom je dužan pravilno upravljati kako bi spriječio da se ne nađe u stvarnom, realiziranom sukobu interesa, odnosno u povredi neke od odredbi ZSSI-a.

Stoga Povjerenstvo upućuje obveznika Zlatka Širca, zamjenika direktora Hrvatske agencije za civilno zrakoplovstvo da se, ako bi se u izvršavanju ovlasti koje ima, eventualno našao situaciji bilo kakvog odlučivanja u odnosu na navedeni poslovni subjekt u kojem član njegove uže obitelji obavlja studentsku praksu, a nad kojim Hrvatska agencija za civilno zrakoplovstvo obavlja nadzor, izuzme od istog te da donošenje svih odluka i radnji delegira na drugu osobu, odnosno da od direktora Hrvatske agencije za civilno zrakoplovstvo zatraži da odredi drugu osoba koja će tom prilikom postupati.

Nadalje, Povjerenstvo ukazuje obvezniku da je u cilju očuvanja vlastitog integriteta i jačanja transparentnosti u obnašanju javnih dužnosti dužan članovim Upravnog vijeća ustanove u kojoj obnaša dužnost deklarirati činjenicu da član njegove uže obitelji obavlja studentsku praksu u poslovnom subjektu nad kojim tijelo javne vlasti vrši nadzor, kao i da o istome obavijestiti javnost putem službene internetske stranice Hrvatske agencije za civilno zrakoplovstvo.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković , dipl.iur.

Dostaviti:

1. Obveznik Zlatka Širac, elektroničkom dostavom
2. Objava na internetskoj stranici Povjerenstva
3. Pismohrana